
PERSONGALLERI

Clara Wahl, lege, 26 år

Isobel Gardner, Claras filletante og Henrik Wahls tremenning

Henrik og Elisabeth Wahl, Claras foreldre. Omkommet i bilulykke

Edvard Teigland, 25 år. Fisker og bonde

Olea Teigland, Edvards mor. Driftig forretningskvinne

Sigvald Teigland, Edvards far. Hjemmebrenner og lurendreier

Doktor Didrik Aksnes, Claras overordnede. Sitter i sykehusets styre

Alma Aksnes, doktor Aksnes’ kone

Bertil Meyer, 27 år. Ny lege ved sykehuset, nevø av Didrik Aksnes

Christian Fedland, spekulant. Sitter i sykehusets styre

Gudrun Hansen, Christian Fedlands tidligere husholderske

Petra Solvang, skipseier og Gudruns søster

Oddny Øien, nyutdannet sykesøster

Magla Sætre, nyutdannet sykesøster

Magnus Sætre, Maglas far

Knut Sætre, Maglas bror

Svanhild Zakariassen, tidligere oversøster på sykehuset

Albert Albertsen, altmuligmann på sykehuset

Borghild Liland, jordmor

Esther Isaksen, 17 år. Tidligere pasient og en av tretten søsken

Gunnar Haugen, 20 år. Far til Esthers barn

Jakob Isaksen, Esthers far

Marta Isaksen, Esthers mor

Løytnant Alf Vang, pasient

Siren Nordnes, Alfs forlovede

Henry Langeland, 11 år, fostersønn på Teigland-gården

Ingeborg Kleppe, servitrise på Kaffistova

Sigri Helland, rederfrue

Berta Helland, Sigris svigermor. Sitter i sykehusets styre

Erling Valentinsen, politioverbetjent

Herr Olsen, avdød detektiv

Martin Dale, redaktør i Haugesunds Avis

Odd Sandnes, advokat

Nils Birkeland, lege på Stord

Olga Pettersen, hushjelp hos familien Aksnes


Slik sluttet forrige bok:

Etter å ha trukket pusten hinket han ned trappen, ett trinn om gangen. Røyken var så svart at han ikke kunne se noen ting. Et skingrende skrik skar gjennom knitringen fra flammen og hans egen, anstrengte pust.

Røyken satte seg i halsen, og han hostet til han fikk tårer i øynene. To skritt til, så var han på gulvet. Skrikene fortsatte. Var noen fanget i brannen? Det hørtes sånn ut.

Han fikk ikke puste, og måtte ut. Uten at han var klar over det, tråkket han på den vonde foten, falt fremover og tok for seg med hendene da han falt. Han kjente en ilende smerte, og det siste han rakk å tenke, var at nå hadde han brukket lårhalsen på nytt igjen.

Doktor Clara ville bli rasende.


1

Røyken sved som besatt. Alf knep øynene hardt igjen. Hver gang han pustet, var det som om lungene sto i brann. Hele kroppen verket etter fallet i trappen. Det kjentes som om alle bena i kroppen var brukket. Doktor Clara kommer definitivt ikke til å like dette, tenkte han igjen og stønnet.

Dette var mest sannsynlig det dummeste han noen gang hadde gjort, til og med dummere enn å bli sprengt i luften av en mine. Det var i det minste et uhell. Dette var hans egen skyld. Han bannet mellom sammenbitte tenner.

Mens han lå på det harde gulvet, oppdaget han at den svarte, stikkende røyken veltet ut gjennom døren til Alberts verksted. Gnistene fløy rundt ørene, og han ålte seg fremover. Hva i all verden var det som brant sånn?

Bertil hadde begge hendene innenfor blusen hennes og gjorde noe med fingrene som fikk kroppen til å vri seg.

– Du er så god, mumlet han med leppene mot halsen hennes. – Jeg drømte om deg og våknet med en voldsom lengsel etter å holde deg i armene.

– Da burde du ha kommet på arbeid tidligere. Vent litt. Magla forsto ikke først at noen skrek. Hun stanset ham. – Hører du?

– Hysj! Bertil forsøkte å holde henne igjen.

Magla vrikket seg ut av armene hans. – Hører du ikke det?

Han forsøkte å gripe etter henne igjen, men hun gled unna.

– Noe er galt, Bertil. Raskt kneppet hun blusen og rettet på skjørtet så godt hun kunne. – Kjenner du en merkelig lukt?

Bertil reiste seg med et sukk. – Dette er et sykehus. Det er lukter her du ikke ønsker å vite hva er. Særlig på dette stedet.

Magla kastet et blikk på ham. Hva mente han med det?

Hun ble distrahert av et nytt skrik. Uten å nøle løp hun ut i gangen og så røyken som veltet ut fra den åpne kjellerdøren. Hun løp nesten på Gudrun, som kom fra kjøkkenet med et håndkle i hendene.

– Hva er det som skjer? Gudrun gjorde store øyne da hun oppdaget røyken.

– Jeg aner ikke. Magla hadde ikke tid til å si noe mer. Hun løp bort til kjellerdøren og kikket inn. Røyken sved i øynene og rev i halsen. Hun la hånden foran munnen mens hun forsøkte å se ned trappen. Bak henne åpnet Gudrun vinduene, så mange hun bare kunne, men ikke alle gikk opp. Rammene var slitt, og fukten hadde fått treverket til å trutne.

Et øyeblikk sto Magla helt stille. Noe der nede på kjellergulvet fanget blikket hennes. Hva var det? Det så ut som en sekk.

Bertil dukket opp bak henne. – Hva pokker er det som skjer? Han hostet og harket.

Det gikk brått opp for Magla hva «sekken» var. – Det ligger noen der nede. Vi må få ham ut!

Hun grep tak i Bertils arm, men han rørte seg ikke. – Ser du ikke? Han kan dø.

Bertil hevet øyebrynene. – Det er farlig å gå ned dit, Magla. Ser du ikke at det brenner? Vi må varsle brannstasjonen, for guds skyld.

Magla brydde seg ikke om hva han sa. – Tårnvakten i kirketårnet har helt sikkert sett røyken allerede. De kommer nok snart, men jeg kan ikke vente på dem.

Med armen presset foran munnen gikk hun ned trappen. Uten å nøle bøyde hun seg over skikkelsen på gulvet. Løytnant Vang lå på magen med lukkede øyne. I et skremmende øyeblikk trodde hun at han var død. Hun bøyde seg over ham og presset hånden mot halsen hans. Hun hadde fortsatt puls, og hun pustet lettet ut. Han var ikke død. Ikke ennå.

– Hjelp meg! Vi må få ham opp før han blir kvalt!

Hun kikket opp trappen mot døren. Bertil nølte lenge nok til at Gudrun presset seg forbi. Hun så rolig på ham. – Få ut pasientene før de brenner inne, doktor Meyer. Om du er så snill, sa hun i forbifarten.

Hun bandt kjøkkenhåndkleet stramt over nesen og munnen, og hastet ned trappen.

Magla satt på kne ved siden av løytnanten. Hun hadde dekket ansiktet hans så godt hun bare kunne, i håp om at han ikke skulle puste inn så mye mer av røyken. – Det brenner i Alberts verksted, sa hun til Gudrun. – Jeg vet at han har malingsspann og terpentin der inne. Vi kan ikke ta sjansen på å gå ut den veien. Hva om noe der eksploderer?

De to kvinnene så på hverandre. Gudrun forsto hva det innebar.

– Vi må få ham opp.

– Opp trappen. Søren! Vel, vi får gjøre så godt vi kan. Magla kikket opp mens tårene rant av all røyken. – Vi må snu ham først. Det gjør forhåpentligvis mindre skade om han slår ryggen mot trappetrinnene. Herregud, mumlet hun. – Vi må snu ham i motsatt retning. Ellers kommer hodet hans til å dunke mot trappetrinnene. Stakkars mann!

Hun grep forsiktig tak i den ene skulderen til løytnanten og la den andre hånden på hoften hans. – Løft den skadde foten så varsomt som du bare kan.

Gudrun gjorde så godt hun kunne, og sammen fikk de snudd Alf over på ryggen.

Magla dreide ham langsomt rundt, helt til han hadde hodet vendt mot trappen. Øynene sved, og hun kunne så vidt skimte Gudrun på den andre siden. – Jeg går først. Orker du å bære føttene hans?

– Ikke tenk på meg. Jeg har båret tyngre ting enn et par ben. Gudrun presset munnen sammen.

Magla smøg hendene under Alfs skuldre, mens Gudrun tok tak i anklene hans.

– Nei, ikke sånn, utbrøt Magla. – Vi kan ikke legge vekt på den skadde foten. Jeg drar ham opp trappen. Du må holde den skadde foten opp fra trappetrinnene, slik at den ikke dunker mot trinnene. Han får heller få vondt i rumpa og den friske foten. De brekker ikke.

Magla visste at hun burde sikre foten hans bedre, men de hadde ikke tid. Hun visste ikke engang om han pustet lenger. Hun klarte knapt å puste selv. Først måtte de få ham ut i frisk luft.

Gudrun gjorde så godt hun kunne, men det var vanskelig. Løytnanten stønnet flere ganger. Heldigvis, tenkte Magla.

– Han er i live, Gudrun. Dette går bra.

Pinefullt langsomt klarte de å dra ham opp, ett trinn om gangen. Magla fikk ikke puste lenger.

Et plutselig blaff av frisk luft fikk henne til å gispe av lettelse. Jo nærmere de kom toppen av trappen, desto bedre ble luften.

Etter noe som kjentes som en hel evighet, falt Magla bakover, inn på gulvet i gangen. Hun ålte seg bakover med løytnanten liggende over seg, mens Gudrun kom på knærne opp trappen, livredd for å miste foten hans.

Omsider var de borte fra røyken. Magla la hånden på Alfs brystkasse. – Han puster fortsatt, sa hun lettet.

Hun la hånden rundt håndleddet hans og forsøkte å telle pulsslagene, men hun hostet sånn at hun mistet tråden hele tiden.

Bertil kom ut fra doktor Wahls kontor. Denne gangen nølte han ikke. Han satte seg ned på knærne ved siden av henne og tok forsiktig hånden hennes bort. – La meg, sa han.

– Jeg kan gjøre det selv, sa hun og forsøkte å skyve ham vekk.

Hun ble avbrutt av et kraftig hosteanfall, og han overtok. Raskt undersøkte han løytnanten og så bekymret ut. – Pulsen er ujevn. Vi må få ham ut i frisk luft.

Gudrun kom seg på bena. Hun forsvant inn på operasjonssalen og kom straks tilbake, trekkende på en båre. Hun slapp den på gulvet ved siden av Magla. – Vi kan bære ham ut på denne.

Med Bertils hjelp bar de Alf ut på gårdsplassen. Båren plasserte de under takmønet, i ly for regnet. Bertil løp inn igjen og kom ut med noen tepper, som han rakte dem.

– Vi må få ut de andre pasientene også, sa Magla og reiste seg. – Det var så mye røyk i kjelleren at det ikke var mulig å se hvor kraftig det brenner. Jeg vet ikke hvor lang tid vi har før brannen sprer seg.

Bertil skjøv henne ned igjen. – Vent her. Jeg skal hente dem. Pass på løytnant Vang.

Magla nikket. Hun var for sliten til å protestere. I stedet bøyde hun seg over løytnanten. – Alf? Hører du meg?

Han reagerte ikke. Men han pustet. Hun fikk være fornøyd med det foreløpig. Hun la hånden på brystkassen hans. Stoppet han å puste, ville hun vite det med det samme.

Gudrun så mot sykehuset, der røyken strømmet ut fra vinduene. – Jeg fatter ikke hvordan dette kan ha skjedd! Hun stirret forskrekket på Magla. – Albert er ikke der nede, er han vel?

Magla kjente først hjertet gjøre et hopp i brystet av engstelse, men så smilte hun lettet da hun kom på det. – Nei, det er han ikke. Han kommer ikke før i morgen.

Hun forsøkte å undersøke løytnantens ben, men hun våget ikke å ta på det. Gjennom pyjamasbuksene og den tykke bandasjen kjentes benet i alle fall helt. Det var heller ingen tegn til blod på klærne, så såret hadde nok ikke revnet. Hun håpet at det var et godt tegn.

Til slutt nøyde hun seg med å holde hånden hans. Det sved fortsatt i øynene, men hun visste bedre enn å gni seg. Det ville bare gjøre det mye verre.

– Jeg skulle ønske at doktor Wahl var her, mumlet hun.

Løytnanten klemte plutselig hånden hennes. Han forsøkte å reise seg, men falt sammen i et kraftig hosteanfall. Magla bøyde seg over ham. Midt i panikken kjente hun en voldsom lettelse.

– Løytnant?

Hun hjalp ham med å sette seg opp, og deretter dunket hun ham forsiktig i ryggen til hosten ga seg. Han stirret på henne som om han ikke kjente henne igjen. – Siren?

– Sirenen? Mener du brannvognen? De har ikke sirener.

Løytnanten ristet på hodet. – Siren! Min Siren. Jeg hørte henne skrike. Hvor er hun?

